Strukturen i loftet afgør, hvordan du bedst maler med en loftmaling. Konsistensen i en loftmaling adskiller sig ikke fra andre typer maling, men påføringen kan gøre en forskel, når du skal opnå et godt resultat.
Hvis du har en ensartet overflade på loftet, kan du nøjes med at påføre loftmalingen med en pensel i kanterne og så bruge en rulle på resten af loftet.
Ligesom når du maler vægge, bør lofter males ad én omgang uden ophold for at undgå tydelige overgange ved tørring. Huller eller ujævnheder bør spartles ud og tørre helt op, inden du begynder at male.
Ved mere ujævne overflade som gipsplader med tydelige overgange eller trælofter med riller, skal alle de steder, der er ufremkommelige med rullen, males med penslen inden. Hvis riller og lignende i loftet ikke er dybe, kan du i nogle tilfælde nøjes med at rulle malingen på med en særlig langhåret rulle. Men fordybningerne skal ikke være ret dybe, før rullen ikke kan nå ned i dem.
Uanset hvilken type loft, du har, og hvor højt det sidder, eller stort det er, så er det altid en god idé at overveje en teleskopstang til rullen. Du kan naturligvis bruge en stige, når du skal male mere nøjagtigt med pensel i kanter og evt. riller. Men til det store rullearbejde vil de fleste ikke-professionelle malere hurtigt blive træt i armene af at løfte rullen.